Program Pomorskog i povijesnog muzeja Hrvatskog primorja Rijeka (PPMHP) povodom obilježavanja Međunarodnog dana muzeja na temu

*Muzeji i sporne povijesti: govoriti o neizrecivom u muzejima*

**30. travnja 2017.**

**Memorijalni centar Lipa pamti (područna zbirka PPMHP-a)**

*Otvorenje ilustrirane izložbe "Lipa pamti" povodom 73. obljetnice stradanja mjesta Lipa.*

Dana 30. travnja 1944. godine nacisti i fašisti ubili su 269 Lipljana, u najvećem dijelu žene, djecu i starce te čitavo selo spalili. Izložba na dojmljiv i živopisan način pripovijeda o trenutku u kojem je tisućljetni kontinuitet života Lipe nasilno zaustavljen, iznosi potresne sudbine stradalih, ali i sjećanja preživjelih čiji su nadljudski napori zaslužni da Lipa danas živi. Progovarajući o razornim posljedicama ratnih zločina, izložba će podsjetiti na temeljne ljudske vrijednosti te presudnu važnost njihova očuvanja. U program otvorenja izložbe biti će uključena lipajska djeca, pripadnici 4. generacije preživljelih Lipljana.

**3. svibnja 2017.**

**Muzejska zbirka Kastavštine (područna zbirka PPMHP-a)**

*Otvorenje izložbe "Granice" povodom obilježavanja oslobođenja Kastva 3. svibnja 1945. godine*

Izložba *Granice* bavi se podjelom Kastavštine između Kraljevine Italije i Kraljevine Jugoslavije po završetku Prvog svjetskog rata i raspada Austro-ugarske monarhije. Na izložbi će biti prikazani povijesni zemljovidi i fotografije vezani uz ovu temu. Po završetku Prvog svjetskog rata Kraljevina Italija započela je okupaciju Hrvatskog primorja i Liburnije, a postavljena granica ozakonjena je Rapalskim i Rimskim ugovorom. Do kraja Drugog svjetskog rata i oslobođenja Kastva i Kastavštine 3. svibnja 1945. godine, sudbina Kastavaca bila je živjeti u dvije različite države, uz granicu, s jedne i druge strane žice.

**18. svibnja 2017.**

**Memorijalni centar Lipa pamti (područna zbirka PPMHP-a)**

*Otvorenje izložbe "Iz fotografskog albuma Urbana Rienznera": Djelovanje 1. bataljuna SS policijskog puka “Bozen” 1944. godine na području Istre, Krasa i Kvarnera*

Izložba po prvi put hrvatskoj javnosti predstavlja fotografski materijal iz Pokrajinskog arhiva Južnog Tirola u Bolzanu važan za rekonstrukciju ratnih prilika Krasa i okolice tijekom Drugog svjetskog rata. Riječ je o foto albumu njemačkog vojnika Urbana Rienznera, pripadnika 1. bataljuna SS policijskog puka “Bozen”, koji je aparatom zabilježio ratni put svoje postrojbe tijekom 1944. godine na području Istre, Krasa i Kvarnera. Poseban značaj imaju fotografije koje dokumentiraju provođenje Operacije *Braunschweig* u travnju i svibnju 1944. tijekom koje su počinjena brojna zlodjela nad civilnim stanovništvom, među kojima i zločin u Lipi. Interpretacijom fotografija te iscrtavanjem povijesnog konteksta Drugog svjetskog rata na Krasu, izložba nastojati doprinijeti boljem razumijevanju ljudskih stradanja i gubitaka.

**20. svibnja 2017.**

**Mjesto Breza, Općina Klana**

*Stručno vodstvo po mjestu Breza namijenjeno širem građanstvu.*

Mjesto Breza geografski je smještena između dviju područnih zbirki PPMHP-a, Kastva i Lipe. Kroz Brezu je u međuratnom periodu prolazila granica Kraljevine Italije i Kraljevine Jugoslavije. Početkom svibnja 1944, svega nekoliko dana nakon stradanja Lipe, nacisti su Brezu u potpunosti spalili. Breza povezuje obije teme kojima se, povodom Međunarodnog dana muzeja, bave područne zbirke PPMHP-a: *granice* i *ratna stradanja civila*. Šetnjom kroz Brezu nastojat ćemo obuhvatiti i povezati sporne povijesti Kastavštine i Krasa.